Torsdag aften lagde Øresundsbroen asfalt til en politijagt.

Med anholdelser på øen Peberholmen, to maskinpistoler fundet af sporhunde og flere anholdelser nede i tunnellen på vej mod Danmark er i alt fire danskere blevet lagt i håndjern og sat bag tremmer.

Det oplyser Københavns Politi til DR Nyheder.

Netop nu er politiet ved at finde ud, hvad de skal sigtes for.

- Der er jo våbenloven, men nu skal vi først have efterforsket sagen, siger vagtchef Michael Andersen fra Københavns Politi til DR Nyheder.

Læs også : Øresundsbroen er lukket: Dansk og svensk politi i aktion

Det var ellers ren rutine, at svensk politi prøvede at standse den danske bil med fire mænd i. Men da bilen strøg forbi dem, gik jagten ind med vogne fra begge sider af Øresund.

- En bil stak af fra svensk politi og satte kurs mod Danmark. Derfor blev vi anmodet om at assistere, forklarer vagtchef Michael Andersen fra Københavns Politi.

Sprang ud af flugtbil

Svensk og dansk politi satte straks efter bilen, og på øen Peberholmen sprang en mand pludselig ud af den. Han blev kort efter anholdt.

Derefter fandt politiet to maskinpistoler på Peberholmen, som det formodes den anholdte har smidt fra sig.

Der var i alt fire danskere i bilen, som fortsatte ned i tunnnelen mod Danmark, hvor de tre andre blev anholdt.

De er allesammen kendt af politiet.

- Sagen efterforskes nu i samarbejde med svensk politi, før vi kan sige mere, siger vagtchef Michael Andersen til DR Nyheder.